text: Тема спорт - Анев: Нямам бъдеще при Дафовска
  Анев: Нямам бъдеще при Дафовска
  Красимир Анев обяви, че слага край на кариерата си. Европейският шампион в биатлона от 2019-а обвини президента на федерацията – Екатерина Дафовска за това си решение. 33-годишният самоковец отправи сериозни критики към легендата и е категоричен, че докато тя ръководи централата, той няма място в спорта.
  "Аз съм дотук. Трудно ми е, но това е. Седем години издържах, но докато Екатерина Дафовска е председател на федерацията, аз нямам бъдеще. Нямам сили повече да търпя това отношение. Сигурен съм, че то няма да спре, защото е лично. Всеки с различно мнение е репресиран жестоко. Задавам постоянно въпроси, но отговори няма. Защо си чакаме премиите по една година – 5-цифрена сума, защо си плащаме патроните с лични средства. Нищо не се променя. Имам семейство, заработил съм я и я чакам. Това е наглост! В същото време председателят на БФБ да си гласува премии за себе си и администрацията на централата. Тези, които работят от 8 до 5 от понеделник до петък. Премии за администрацията няма в наредбата на ММС. Аз лично съм донесъл много точки за Купата на нациите. Дафовска ме обвинява, че съм пропускал стартове за Световната купа, но това е било стратегия на треньора ми, одобрена от УС. Последните две години личният ми треньор Георги Фъртунов работи с много по-ниска заплата, за да не разваляме сътрудничеството ни. Всичките проблеми дойдоха, след като отказах да тренирам с Николай Захаров. Искам обединяване на отбора - на Краси Анев екипа вън и да тренирам с отбора. Това е чисто изнудване. Аз съм избрал тази индивидуална форма на подготовка, не съм спирал да тренирам. Все казват от федерацията, че няма пари, а отборът е по пет месеца на лагери в чужбина. Аз се готвя на Белмекен. За едни има пари, а за други не - зависи колко си приближен до ръководството. 7 години издържах, но вече съм до тук", отсече Анев.
  Той е категоричен, че Дафовска управлява едностранно. "От две години е този Управителен съвет. Там има хора, които ги боли за биатлона, които живеят с биатлона. Има принципни хора, които не искат това еднолично отношение. Очаквам скоро да бъдат смесени. Аз уважавам, възхищавам се на Дафовска като спортист, тя е олимпийска шампионка, като малък съм се снимал с нея и два дни не съм си мил ръката. Управлението обаче не й е силна страна. Аз лично дадох младостта си за спорта. От 22 години съм в биатлона, от 2014-а в националния отбор, имам 22 медала от международни състезания в кариерата си", каза още Анев, който е участник на три олимпиади, а през 2015-а зае четвърто място за Световната купа в Оберхоф.